De fem magikerhusene

Etterhvert som magi ble mer og mer utbredt i området i sørøst, oppstod det et behov for å organisere og spesialisere kunnskapen. Det startet med en sammenslutning ledet av magikeren Stalzar, basert i et tidligere tempel i Fogdrial. De dannet det såkalte Fogdrialhuset, og bestemte seg for å fokusere på beskyttelsesmagi, og rendyrking av kunnskap om og utførelse av det. Motstykket dukket opp i Sqiptar, der Shamgar, en mann ansatt i en lokal hær, valgte å arbeide utelukkende med destruktiv magi til bruk i krig. Han døde tidlig, men hans nedtegnelser og ideer førte til dannelsen av Sqiptarhuset. Parallelt med dette startet Asveran opp skolen i Ka'ir, for å bremse en elitistisk bevegelse med mål å begrense vanlige menneskers kunnskap om magi. Denne elitistiske bevegelsen bestod stort sett av alver, og selv om det ikke er et organisert hus sånn sett, ble de regnet som et. Bevegelsen hadde sitt senter i Valandir, og har fått sitt navn derfra. Mange alver støtter fremdeles disse ideene. Det femte huset hadde ikke noe navn eller senter, og ble aldri mer enn en løs sammenslutning av enkeltpersoner og små grupper med liknende interesser. Grunnleggeren het Vespan, en magiker fra Fogdrial som brøt med miljøet der for å forske på egenhånd. Han opplevde beskyttelsesmagien som passiv og lite visjonær, og startet Det femte huset, som et møtested for alternative og mer ambisiøse magiutøvere. Det ble raskt en undergrunnskult, med dødsmagi, reversering av de andre skolenes besvergelser og magi som kunne få økt kraft gjennom å tappe magikeren for liv og krefter som kjennetegn.

Husene
Fogdrialhuset

Sqiptarhuset

Skolen i Ka'ir

Valandirbevegelsen

Det femte huset